El cap de llista del PSC per Girona, Marc Lamuà, subratlla que la reforma de la Constitució "ha de revitalitzar l'estat de dret i blindar el del benestar". I per al candidat gironí, això passa per defensar el federalisme com "la millor via" per assegurar "el màxim de llibertat que els independentistes volen trencar" i trobar vies "de pacte i entesa" entre Catalunya i l'estat espanyol. Lamuà ha volgut aprofitar aquest 6 de desembre per desgranar la proposta de reforma constitucional que defensen els socialistes. Una proposa que se sustenta en cinc eixos bàsics: estat del benestar, estat de dret, més democràcia, federalisme i Europa.  La Constitució ha de blindar l'estat del benestar, ha de revitalitzar el de dret, ha de reforçar la democràcia i s'ha de traduir en la integració d'Espanya dins el federalisme europeu. Aquests són els "cinc punts essencials" sobre els quals el PSC (i per extensió, el PSOE) defensen que ha de bascular la reforma constitucional. "Una transformació –asseguren- valenta, profunda, republicana, en favor de la llibertat, la igualtat i la fraternitat entre territoris".  "No hi ha ciutadania, ni llibertat, ni democràcia sense una base d'igualtat digna", afirma el cap de llista al Congrés per Girona. Marc Lamuà subratlla, d'aquesta manera, la garantia constitucional de blindatge de l'estat del benestar, un dels eixos bàsics sobre els quals ha de pivotar la reforma de la carta magna.  "Amb la dignitat dels ciutadans no s'hi juga; és garanteix", precisa el candidat socialista. Per a Lamuà, el blindatge de l'estat del benestar, necessàriament, ha de desembocar en una educació que defensi la igualtat d'oportunitats, un sistema de salut pública de qualitat, la garantia dels ajuts a la dependència i una xarxa de suport davant l'atur, la pobresa alimentària i l'emergència habitacional. En paral·lel, Lamuà avança que la reforma de la carta magna ha de permetre "revitalitzar" l'estat de dret per "enfortir i ampliar els drets i llibertats de les persones". "Hem d'ampliar la feina feta durant els governs Zapatero", defensa Lamuà, en referència al segon eix de la reforma constitucional. Un eix que passa per assegurar la igualtat entre homes i dones i abolir la discriminació per motius d'origen, "perquè totes les persones que viuen i treballen a la nostra societat tinguin garantits aquests drets". Exigència de primàries Per als socialistes, la reforma de la Constitució ha d'incloure "l'exigència" que l'elecció dels candidats dels diferents partits es faci mitjançant primàries. A més, precisa Lamuà, en benefici de la democràcia, la nova carta magna també ha de suprimir la immunitat parlamentària.  El cap de llista al Congrés per Girona també defensa que l'articulat reculli explícitament que l'estat espanyol és una estructura federal. I aquí, el PSC hi reclama, com a elements bàsics, una fiscalitat més justa, "el reconeixement de la identitat nacional catalana", "la delimitació clara i el blindatge de competències", "la reforma del Senat perquè sigui una cambra de deliberació territorial i el seu trasllat a Barcelona" i "la presència de les diferents parts federades a nivell europeu i internacional". "Els reptes de la globalització, el desafiament del canvi climàtic o aconseguir la preeminència de la política davant del capital només es poden afrontar des d'una posició europea, conjunta, unida i forta", ha dit Lamuà, en referència al caràcter europeu que ha de tenir l'Estat federal. "Pensem que el federalisme a totes les entitats territorials de l'entorn és la millor via per assegurar el màxim de llibertat", ha dit el cap de llista al Congrés. I ha conclòs: "Per assegurar el màxim de llibertat que els independentistes volen trencar, i que nosaltres defensem per trobar vies de pacte i d'entesa".

Summary: Marc Lamuà: "La reforma de la Constitució ha de revitalitzar l'estat de dret i blindar el del benestar"


El secretari general de Nacions Unides, António Guterres, ha reclamat aquest dilluns que la transició ecològica sigui "justa". "És millor subsidiar famílies amb necessitats que combustibles fòssils", ha dit Guterres, que ha remarcat la necessitat que les mesures contra l'emergència climàtica també incorporin la justícia social per a aquells que en surten "perjudicats". En una compareixença amb el president del govern espanyol en funcions, Pedro Sánchez, el secretari general de les Nacions Unides ha confiat que la COP25 doni "un impuls molt fort" per "guanyar la batalla" a la crisi climàtica. "Veig una nova determinació que em fa sentir esperançat, però no segur", ha assenyalat. "Moltes vegades estem subsidiant els rics i no els que necessiten suport", ha remarcat Guterres, que ha apostat per destinar els ajuts als combustibles fòssils a aquelles persones "amb necessitats". "D'aquesta manera es garanteix una política climàticament sostenible i inclusiva des del punt de vista de la justícia social", ha reivindicat. A més, el secretari general de Nacions Unides ha elogiat les mesures anunciades pel president del govern espanyol en funcions. "Necessitem que tots els països del món ho facin, especialment aquells que són els principals emissors", ha dit. "És possible un model de desenvolupament econòmic sostenible i inclusiu que doni resposta a les necessitats de la generació actual i a les de les futures generacions. Hem de ser intel·ligents a l'hora d'adoptar les mesures", ha reclamat Guterres.

Summary: Guterres reclama una transició ecològica "justa": "És millor subsidiar famílies amb necessitats que combustibles fòssils"


El Sindicat d'Estudiants (SE) vol que els alumnes d'instituts i universitats catalans aturin les classes quan es conegui la sentència del judici de l'1-O i es concentrin a Plaça Sant Jaume. L'endemà convocarà manifestacions arreu del país i el tercer dia, preveu que la vaga d'estudiants coincideixi amb la de treballadors i es culmini amb una manifestació unitària a la tarda. Aquesta és la resposta que ha dissenyat el Sindicat per estar ''a l'alçada de l'ofensiva repressiva'' que considera que s'està vivint al país. Per això, el Sindicat fa una crida a la mobilització massiva. En un comunicat, l'organització referma el seu compromís amb la lluita per a ''l'alliberament nacional'' i defensa la necessitat ''d'enfortir la mobilització''.    Pel Sindicat, l'única manera de ''vèncer'' és a través de la mobilització de masses i demana una estratègia combativa que vinculi la lluita per  ''la llibertat dels presos polítics, el retorn dels exiliats i la fi de la repressió franquista'' amb la lluita contra el ''regim que la genera'', i per la ''república socialista de Catalunya''. Segons els estudiants, aquesta república rebria el suport majoritari de la classe treballadora i dels ''oprimits i oprimides''.  En el comunicat, el Sindicat remarca que la sentència del judici ''farsa'' de l'1-O té l'objectiu ''clar'', d'''aixafar les aspiracions de canvi social profund'' del poble de Catalunya. Veuen aquesta resolució judicial com una resposta a la ''victòria'' del referèndum de l'1-O, i una reacció a les mobilitzacions massives dels darrers anys. Pel Sindicat, aquestes mobilitzacions tenien com a objectiu ''trencar amb la monarquia i el règim del 78'', fer enrere ''les retallades'' de la dreta espanyola i catalana i acabar amb ''els desnonaments i la precarietat nacional'' així com posar fi a les sentències ''masclistes i patriarcals''. Consideren doncs, que s'ha provocat la crisi ''més important del règim capitalisme del 78'', en quaranta anys.

Summary: El Sindicat d'Estudiants convoca una vaga de tres dies després de conèixer la sentència de l'1-O


Una nena de 9 anys va morir aquest dimarts al vespre en caure d'una alçada inferior als dos metres en un terreny familiar en obres. Els fets van tenir lloc dins d'una finca de la seva família, al carrer Bisbe Domènech número 9, a la zona nord-est de Reus, on s'hi estava començant a construint. Segons han informat fonts policials, la petita es va enfilar en un punt elevat del terreny i es va precipitar sobre la base encofrada i encimentada. L'equip del Servei d'Emergències Mèdiques (SEM) va intentar reanimar-la, però no va poder fer per salvar-li la vida. Els Mossos d'Esquadra, que van rebre l'avís del tràgic succés a quarts de nou del vespre, van obrir una investigació, que ja s'ha donat per tancada en tractar-se d'una mort accidental. El cos policial ha ofert ajuda psicològica a l'Escola Puigcerver de Reus, on estudiava la víctima, a més dels psicòlegs del Departament d'Ensenyament.

Summary: Mor una nena de 9 anys en caure en unes obres d'una finca familiar a Reus


Un esvoranc a l’alçada de Viladecavalls limitava el servei a un tren per hora i sentit ACN Viladecavalls.-La circulació de trens a l’R4 de Rodalies ha quedat restablerta per les dues vies entre Terrassa i Castellbell i el Vilar al voltant de tres quarts de deu del matí després que els Bombers de la Generalitat hagin autoritzat a recuperar el servei en els dos sentits, segons ha informat Renfe. Com a conseqüència de les darreres pluges, es va obrir un esvoranc prop de la via a Viladecavalls que havia obligat a restringir el pas dels combois i fins aquest matí només en circulava un per hora i sentit als trens amb origen o destinació Manresa. Un cop restablerta la circulació per les dues vies progressivament s’aniran recuperant freqüències i serveis habituals, segons la companyia. D’altra banda, dissabte passat al vespre, a la mateixa línia la circulació va quedar interrompuda entre Sant Vicenç de Castellet i Manresa per la caiguda de la catenària a causa d’una esllavissada, tot i que  el servei va quedar normalitzat aquest diumenge a primera hora.

Summary: L’R4 de Rodalies recupera la circulació per les dues vies entre Terrassa i Castellbell i el Vilar


El president de la Generalitat, Quim Torra, ha convocat la taula de partits catalans per aquest divendres a les 17 hores a Palau. El primer secretari del PSC, Miquel Iceta, ha explicat aquest matí a TV3 que ja ha rebut la cita, així com també ho han confirmat a l'ACN fonts del Govern i de la resta de formacions amb representació parlamentària. La de divendres serà la tercera reunió d'aquest espai, on sempre hi han participat representants de JxCat, ERC, PSC i CatECP, però mai ningú de Cs, PPC ni CUP. El Govern havia previst celebrar aquesta reunió a principis del desembre passat però s'ha anat endarrerint per les negociacions de la investidura de Pedro Sánchez, i per problemes de calendari dels diferents partits. La primera reunió va tenir lloc l'octubre de 2018, i la segona -i última- el febrer de 2019. Els grups de JxCat, ERC, PSC-Units i CatECP ja han confirmat la seva assistència a la reunió de divendres, segons asseguren fonts de la Presidència del Govern. Està previst que, a banda de Torra, s'hi sumi el vicepresident de l'executiu, Pere Aragonès.

Summary: Torra convoca la taula de partits catalans per divendres a les 17 hores a Palau


El president de Foment, Josep Sánchez Llibre, s'ha reunit aquest dilluns amb el seu  homòleg a la CEOE, Antonio Garamendi, que li ha traslladar el seu "suport" davant de la situació a Catalunya. La reunió ha estat en el marc de les iniciatives promogudes arran del manifest signat per la patronal catalana i Pimec en què demanaven una "sortida política" a la situació a Catalunya, "passant per la negociació, la transacció i l'acord", segons han indicat fonts coneixedores. En el manifest, les dues patronals catalanes reclamaven "suport polític i social al manteniment de la pau social" i manifestaven una "condemna sense pal·liatius" a la violència. "L'activitat econòmica necessita seguretat jurídica i la mobilitat garantida", assegurava el manifest 'A favor del progrés de Catalunya'.  La setmana passada, Sánchez-Llibre també es va reunir amb la patronal madrilenya, i van acordar cooperar "lleialment".

Summary: Garamendi es reuneix amb Sánchez Llibre per traslladar-li "suport" davant la situació a Catalunya


L'expresident de la Generalitat Jordi Pujol defensa en un article a la web de l'Associació Serviol que la qüestió de Catalunya no se solucionarà amb el trasllat del Senat o algun Ministeri. En el mateix text l'expresident fixa les principals reclamacions de Catalunya: real poder polític i competencial; un finançament just i suficient i reconeixement de la pròpia identitat, deixant d'aquesta manera fora la reclamació d'independència. L'article sota el títol 'Una proposta per fugir d'estudi', Pujol posa d'exemple Xile i explica que tot i que en aquest país el Senat està a Valparaíso, es continua demanant més descentralització política.  En referència a les declaracions de l'economista i exdiputat del Congrés Ramón Tamames, que va afirmar que l'encaix de Catalunya a Espanya es resoldria "posant el Senat a Barcelona i amb un o dos Ministeris", Pujol diu que la proposta demostra el "desconeixement" del problema.  "El debat no és una mica de poder econòmic i administratiu, sinó el reconeixement d'una realitat amb consciència col·lectiva, i amb memòria històrica, i amb una llengua i una cultura i sobretot amb un projecte col·lectiu propi. I amb voluntat d'encaix efectiu en el marc espanyol i europeu", afegeix l'expresident en l'article amb data de 2 de setembre.

Summary: Jordi Pujol reclama "poder polític", un finançament "just" i reconeixement de la identitat pròpia de Catalunya


Un grup de veïns de Vallvidrera ha fet pública aquest cap de setmana l'ocupació de la Llar Betània, una antiga residència per a gent gran. Expliquen que l'edifici porta set anys buit i que els propietats, els Pares Paüls, el volen convertir en un hotel de luxe destinat a xeics àrabs, segons ha explicat la portaveu del grup de suport del projecte Casa Buenos Aires, Eulàlia Castelló. Fa dos anys els veïns van intentar negociar però se senten "decebuts" amb la voluntat d'"especular" de la propietat  i "enganyats" per l'Ajuntament de Barcelona, perquè en paral·lel a les reunions va aprovavar "un pla per expandir el turisme" a Vallvidrera. "En una setmana volem obrir-lo i entre totes decidir què volem que sigui aquest espai i Vallvidrera", ha explicat Castelló. Fa dos anys la cooperativa d'habitatge Sostre Cívic va intentar, sense èxit, comprar l'immoble per dedicar l'espai a fer-hi habitatges per al grup de cohabitatge i també activitats socials, centre de dia i acompanyament per a la gent gran. En aquell cas les reunions amb la propietat i l'ajuntament no van prosperar perquè volien 4 milions d'euros i només en podien oferir dos. Ara els veïns voldrien recuperar aquell projecte.  Després de la negociació de fa dos anys, "els veïns que van dur a terme la iniciativa es senten no només decebuts per la propietat sinó totalment enganyats per l'administració, perquè paral·lelament a les reunions s'estava aprovant el PAUAT, el Pla Específic Urbanistic d'Allotjament Turístic que per afrontar el turisme concentrat del centre de Barcelona vol expandir el turisme", ha lamentat Castelló, que atribueix a aquest fet que l'edifici estigui "demanadíssim". Els ocupants de l'immoble defensen que l'espai té "molt valor per Vallvidrera" perquè "és un edifici modernista de finals del segle XIX que ha tingut molts usos", ha explicat Castelló. Ha indica que l'espai ha estat residència d'estudiants per la Universitat de Barcelona, refugi per malalts i refugiats a la Guerra Civil, i en els seus inicis va ser l'hotel Buenos Aires, que és el nom que volen recuperar.  Aspiren a aconseguir que l'edifici esdevingui "un model d'habitatge i d'oportunitats pel barri", perquè consideren que "Vallvidrera ja fa anys que pateix les conseqüències del creixement turístic desmesurat i s'estan expulsant els joves que quan es volen emancipar veuen que no poden assumir el cost i se'ls expulsa al centre de Barcelona".  Castelló lamenta que el mateix "també passa amb la gent gran, que porten tota la vida fent comunitat aquí i quan es fan grans no tenen un espai on envellir". En aquest sentit, explica que alguns veïns que s'han acostat a interessar-se pel projecte recorden que havien anat a veure els seus avis quan era una residència de gent gran.

Summary: Ocupen la Llar Betània de Vallvidrera per evitar que es converteixi en un hotel de luxe


El jutjat que instrueix la causa contra els policies espanyols per les càrregues de l'1-O a Girona ha suspès les declaracions dels agents que estaven previstes per aquest dilluns. Els advocats voluntaris que representen els ferits no han rebut encara la confirmació oficial, però el motiu és que l'Advocacia de l'Estat s'ha personat a la causa i ha demanat més temps a la magistrada per poder-se-la estudiar amb deteniment. Una petició a la que la instructora ha accedit, per això ara haurà de fixar un nou dia per a les declaracions dels policies. Els lletrats que representen els ferits de l'1-O per les càrregues de la policia consideren que es tracta d'una decisió "inaudita" i que suposa una "falta de respecte" a totes les "víctimes", a més d'un "allargament injustificable" de la instrucció.

Summary: Suspenen les declaracions dels policies espanyols investigats per l'1-O a Girona a petició de l'Advocacia de l'Estat


El Mercat de les Flors dona per acabada la present temporada 2019-2020 i des de fa setmanes està treballant en el traspàs dels espectacles que s’han hagut de cancel·lar a causa de la pandèmia de la covid-19 a la propera temporada. S’han pogut reprogramar un 90% d’aquests, i només dos espectacles internacionals passaran a la temporada 2020-21 per un tema de compatibilitat de dates. El Mercat de les Flors ja ha fet el reemborsament de totes les entrades que s’havien adquirit pels espectacles cancel·lats o bé ha bescanviat les entrades per a la propera temporada, segons el que cada espectador ha sol·licitat. Durant aquest període de confinament i de suspensió de tota activitat escènica, la Casa de la Dansa ha posat en obert a disposició del públic un gran nombre d’espectacles que s’han pogut veure en algun moment al mateix Mercat. I ho ha fet treballant amb els artistes, amb els quals ha buscat acords vers els drets d’autor per a la seva reproducció. Alhora cal destacar que el Mercat ha posat a disposició de les famílies tots els seus recursos educatius, que normalment estan destinats a les escoles, per tal d’oferir propostes lúdiques i pedagògiques tant als petit com als adults que els acompanyen. Mentre dura el confinament, i dins la proposta #NoEtDesballis, el Mercat proposa uns menús coreogràfics on line per a què el públic pugui continuar gaudint de la dansa. Vídeos d’espectacles complets d’algunes de les peces que s'han vist en passades temporades al Mercat, molts d’ell coproduccions d’aquest centre de dansa. Aquests espectacles s’acompanyen d’articles de teòrics i especialistes en dansa que ofereixen altres mirades i reflexions entorn d’aquestes creacions. Els menús es completen amb un Retrat coreogràfic, que permet descobrir la intimitat creativa dels artistes. A més a més, cada dia s’inclou en el menú un espectacle per a nenes i nens més activitats de joc i entreteniment per a ells.   Els propers menús són, del 23 al 26 d’abril, loscorderos amb l'espectacle 'ULTRAinnocència' del 2014, més el retrat coreogràfic d'Andrés Corchero i 'Nubes', d'Aracaladanza, per als nens. Del 27 al 29 d'abril es podrà gaudir del flamenc de Sònia Sánchez amb l'espectacle 'Le Ça', del 2013-2014, i el retrat coreogràfic de Rafael Bonachela, a més de 'Blue', de TPO, per als nens.

Summary: El Mercat de les Flors dona per acabada la temporada 2019-20 i reprograma el 90% dels espectacles


Els habitatges afectats se situarien entre 41 i 122, en comparació als més de 300 afectats pel Pla General Metropolità ACN Barcelona.-L'Associació de Veïns de l'entorn de la Sagrada Família reclama més espais verds i equipaments per al barri i rebutja l'escalinata. Amb l'objectiu d'encetar un debat, els veïns han presentat aquest dijous uns plans que preveuen modificacions en dues illes d'habitatges davant del temple, el solar on hi ha els antics magatzems de la companyia d'aigües i també l'illa on hi ha l'Antiga Fàbrica Damm, així com un tram de la Diagonal. Tot plegat, amb l'objectiu de buscar el "consens" de tots els actors implicats i guanyar espais per al barri, com ara una escola i una residència per a gent gran. Els habitatges afectats se situarien entre 41 i 122, en comparació als més de 300 afectats segons el Pla General Metropolità. Segons ha explicat en una roda de premsa conjunta amb la FAVB, l'associació veïnal de la Sagrada Familia planteja d'una banda crear zones verdes en dues illes de l'entorn més directe del temple que actualment són tot edificis. A més, es proposa qualificar d’espais lliures la illetes centrals de la Diagonal, entre Marina i Castillejos, a tocar de Glòries, actualment qualificats de de 'vial'. Equipaments a l'illa Damm D'altra banda, es proposa que a l'illa Damm -l'illa on s'ubica l'Antiga Fàbrica Damm- s'hi construeixi una residència per a gent gran i també una escola de primària de tres línies. La idea principal de l'associació és que s'hi pugui traslladar l'escola Gaia, actualment ubicada en barracons a la plaça de les Glòries. Afectacions d'habitatges Els veïns fan dues propostes, que modifiquen principalment el nombre d'habitatges afectats, en funció de si s'inclouen uns blocs de l'antiga promoció de Núñez i Navarro o no. Si no s'inclouen, la proposta afectaria en total 41 habitatges de l'entorn del temple (a València i a Aragó), que es reubicarien entre un altre edifici del carrer Aragó i un nou bloc on ara hi ha la botiga del Barça, al carrer Mallorca. Si per contra, també s'inclouen els blocs de Núñez i Navarro, l'afectació d'habitatges passaria a ser en total de 122, ja que aquests blocs tenen 79 habitatges al carrer Mallorca i al Passatge Font i a més s'hi sumarien dos habitatges més al mateix passatge. En aquest cas, a més de la reubicació ja prevista per als 41 habitatges, es proposa reubicar els 81 habitatges més en un nou edifici que es situaria a l'illa de les "aigües”, alineat amb al carrer Mallorca. Rebuig de l'escalinata Cap de les dues propostes fetes pels veïns preveu una escalinata d'accés al temple. Segons Joan Itxaso, de l'AV Sagrada Família, l'escalinata és una "barbaritat" i posa en dubte que s'acabi fent, ja que tots els sistemes de seguretat "s'han ideat i estan fets de cara a l'entrada actual". Per a Itxaso, la façana de la Glòria del temple ha de tenir una funció estètica però en cap cas comptar amb l'escalinata. Salvador Matas, arquitecte i assessor de l'AV Sagrada Família, assegura que l'associació no veu "imprescindible" fer l'escalinata. Per contra, sí que veu la possibilitat d"esponjar" el barri amb espais verds i nous equipaments aprofitant la modificació del PGM. Proposta "oberta" i de "consens" "Pensem que la modificació dels entorns del temple s'ha de seguir batallant", ha assegurat durant la roda de premsa Itxaso, que espera que la proposta serveixi per "trobar camí i solucions". Segons ha dit, ja l'han plantejada al regidor de l'Eixample, Jordi Martí. "És imaginativa, contempla diverses illes noves que dona solució a molts més aspectes que el plantejament aprovat", ha destacat Ana Menéndez (FAVB), que ha valorat també positivament que afecti molts menys veïns que el PGM i obri espais de qualitat nous. Segons Menéndez, és una proposta més que no vol ser "una proposta única", sinó que vol ser una proposta de "consens" que involucri tots els actors. Finançament Preguntats per com preveu el finançament de la reurbanització proposada, l'associació veïnal considera que qui ha de pagar la urbanització d'espais verds i equipaments és l'Ajuntament. Per contra, però, argumenten que l'operació d'afectació d'habitatges i negocis amb les reubicacions les hauria de pagar el capital del patronat o la fundació del temple. En la seva proposta, preveuen que no comporti cap cost per als veïns afectats haver de deixar el seu pis i mudar-se a un altre, un fet que consideren "bàsic".

Summary: Els veïns de la Sagrada Família proposen espais verds, una escola i una residència però descarten l'escalinata


El Govern estudia la possibilitat de crear un polígon de logística al Bages aprofitant la connexió ferroviària de la comarca amb el Port de Barcelona. Ho ha anunciat aquest dimecres a Manresa el president de CIMALSA, Enric Ticó, que és l'empresa pública encarregada de la gestió d'infraestructures per al desenvolupament de mercaderies i logística. Ticó no ha concretat ni terminis ni tampoc ubicació, però s'ha mostrat convençut que, amb l'actual mapa d'infraestructures, es pot tirar endavant el futur polígon logístic. "Crec que les infraestructures que té la comarca estan infrautilitzades a hores d'ara", ha explicat. Segons ha dit,  el primer pas serà analitzar la ubicació física perquè tingui una bona connexió viària i ferroviària, i també fer un estudi de mercat per veure si realment el polígon tindria demanda.  El sector de la logística ocupa actualment a Catalunya unes 200.000 persones, i suposa el 13% del PIB. El president de CIMALSA, Enric Ticó, ha destacat que es tracta d'un sector "poc susceptible" a les crisis econòmiques.

Summary: El Govern estudia crear un polígon de logística al Bages


La fira IBTM World, dedicada a la indústria de viatges, negocis, congressos i incentius ha garantit que es quedarà a Barcelona "sempre que la ciutat ens hi vulgui". La directora del congrés, Kerry Prince, ha remarcat aquest dimarts durant la inauguració de la 30a edició de la fira al recinte de Gran Via de Fira de Barcelona que no podrien "demanar una ciutat millor" per acollir-los. "Som conscients que no ha estat un any fàcil però Barcelona sempre ha estat compromesa amb nosaltres", ha destacat Prince. En aquest sentit, el regidor de Turisme, Comerç i Mercats de l'Ajuntament de Barcelona, Agustí Colom, ha destacat que des del consistori, en col·laboració amb altres actors, han treballat per mantenir aquest tercer trimestre els 90 congressos i reunions que estaven previstos. "Ens hem dirigit a cadascun dels operadors internacionals per explicar la situació de la ciutat" i enviar un missatge de "normalitat", ha explicat. El president de Turisme de Barcelona, Joan Gaspart, també ha remarcat que "la gent continua confiant" en la ciutat. L'edició d'enguany de la fira IBTM tindrà lloc des d'aquest dimarts fins dijous 30 de novembre al recinte de Gran Via de la Fira. El saló és el més important de la indústria de viatges de negocis en l'àmbit internacional i reuneix més de 3.000 empreses de 150 països. La fira espera atreure 15.000 visitants i que s'hi celebrin més de 70.000 reunions de negocis. L'IBTM World es fa a Fira de Barcelona des del 2004 i té vigent un contracte per quedar-s'hi fins al 2019.  El president de Turisme de Barcelona ha emfasitzat que congressos com aquest demostren que la marca Barcelona manté el seu "prestigi" i fan que sigui reconeguda al "món sencer". Gaspart ha insistit que "Barcelona segueix sent Barcelona" i ha remarcat que la ciutat viu una "absoluta normalitat". Colom també ha assegurat que els assistents al congrés podran comprovar la "realitat de la ciutat" en la qual s'ha "lluitat" per mantenir la normalitat tot i la "incertesa" dels darrers mesos. El regidor de Turisme ha destacat la feina conjunta del consistori amb Turisme de Barcelona, la Diputació i la Generalitat per tranquil·litzar als operadors internacionals. Segons el regidor de l'Ajuntament de Barcelona, "totes les dades apunten que seguirem mantenint" el nivell i "l'atractiu" de la ciutat de Barcelona com a "ciutat de negocis". Colom ha explicat que estan treballant per tancar les fires que se celebraran a Barcelona el 2019 i ha pronosticat que serà un "any magnífic" pel que fa a congressos.

Summary: El congrés IBTM garanteix que es quedarà a Barcelona "sempre que la ciutat ens hi vulgui"


L'aeroport de Girona arrenca la temporada d'estiu aquest diumenge, 31 de març, amb 58 rutes programades, una menys que l'any passat. El Regne Unit es manté com la sestinació amb més vols des de la terminal de Vilobí d'Onyar, però també creix l'oferta a Bèlgica, amb 150.000 places  disponibles (un 39,9% més). Des del 31 de març i fins al 26 d'octubre s'ofereixen 1,9 milions de seients  dels diferents vols que connectaran la Costa Brava amb diversos punts d'Europa. Aquesta xifra, però, representa un 2,2% menys de places que l'any passat. De fet, el nombre de moviments comercials també disminueix un 2,9%. Una de les pèrdues d'aquesta temporada d'estiu és la connexió amb Sant Petersburg, que fins ara oferia Pobeda Airlines. Si be la companyia mantindrà els vols a Moscou, l'antiga capital russa ja no tindrà connexió directa amb Girona. El vol que connectava amb Sant Petersburg comptava amb uns 3.000 passatgers entre juny i setembre. Però el major gruix de persones que arribaven a l'aeroport gironí procedents de Rússia venia de Moscou. Pobeda va transportar més d'11.000 persones mensualment durant el juliol, l'agost i el setembre. De tota manera, el mercat rus seguirà tenint una aposta important dins de l'aeroport gironí, ja que hi ha una nova ruta de Norwind Airlines que també connectarà Girona amb Moscou. El nou vol s'estrenarà a partir d'aquest juny. Aquesta companyia també és russa, com Pobeda. D'altra banda, el vol de Ryanair a Knock (Irlanda) superarà les 30 operacions a l'any. Aquest augment d'operacions també respon a l'aposta de l'aerolínia pel mercat irlandès i per això el nombre de seients que s'ofereixen a Irlanda augmenta un 16,6% i ja arriba a les 60.000 places programades entre l'abril i l'octubre. També hi ha una nova ruta a Brussel·les, fet que converteix l'aeroport de Brussel·les-Charleroi en una de les dues terminals que més connectarà amb Girona durant l'estiu. De fet, Brussel·les ha augmentat un 225% el nombre de places respecte l'estiu de 2018. Per altra banda,  Manchester  és l'altre destí amb més places programades des de les instal·lacions de Vilobí d'Onyar. Qui perdrà pes serà el mercat italià, ja que el nombre d'operacions amb Pisa cau un 6,8%. Conjuntament amb Itàlia, Alemanya, Rússia, França i Polònia també tindran menys vols i menys seients que la temporada estival anterior. De fet, part de la caiguda de moviments amb el mercat alemany es deu a la desaparició del vol amb Berlín de Laudamotion. El Regne Unit es mantindrà com el país amb més places disponibles amb Girona i per tant, es preveu que es mantingui com la nacionalitat predominant a l'aeroport gironí. De fet, durant el juliol i agost de 2018, el nombre d'anglesos que van trepitjar la terminal de Vilobí d'Onyar va superar els 100.00.

Summary: L'aeroport de Girona enceta la temporada d'estiu amb 58 rutes


El líder del PP insta a fer reformes i a “utilitzar bé” els diners per crear ocupació amb alt valor afegit  ACN Madrid .-El líder del PP, Pablo Casado, diu a Pedro Sánchez que assumeixi que l’acord europeu és un “rescat en tota regla”, que obligarà a fer reformes i l’insta a “utilitzar bé” els diners per crear ocupació amb alt valor afegit a mitjà termini. Durant la seva intervenció a les jornades ‘Activem Espanya amb Europa”, ha dit que Europa ja ha “complert” i que ara li toca al govern espanyol actuar. Casado ha admès que l’acord és “bo per a Espanya” però que, tot i que l’executiu “intenti vendre el contrari”, és un rescat de “l’economia nacional”. En aquest sentit, ha afirmat que el govern espanyol ha d’actuar en cinc àmbits: reforma fiscal, flexibilitat laboral, reducció de la burocràcia, formació i competitivitat.  També aposta per dotar de liquiditat a les empreses, ampliar les ERTO i augmentar la competitivitat perquè les empreses no es vegin abocades a tancar.

Summary: Casado diu a Sánchez que assumeixi l’acord europeu com un “rescat en tota regla”


L'alcalde Marc Castells fa una crida a evitar les trobades familiars i a la prudència ACN Igualada.-Els casos positius confoirmats de covid-19 a Igualada s'han quasi duplicat en una setmana. Segons dades de l'Ajuntament, s'ha passat de 36 a 67. Per aquesta raó l'alcalde, Marc Castells, ha fet una crida a extremar la prudència i ha demanat explícitament que s'evitin les trobades familiars per evitar "el risc de contagi". Castells també ha explicat que l'increment dels casos ha anat lligat a la realització de més proves PCR, un fet que ha permès detectar "més positius asimptomàtics". Paral·lelament, segons dades de l'Ajuntament, la situació a l'Hospital d'Igualada manté la tendència "positiva" de les darreres setmanes amb més d'una seixantena de llits buits. Hi ha en aquests moments 8 persones ingressades, una d'elles a l'UCI.

Summary: Igualada dobla els casos de covid-19 confirmats en una setmana


Catalunya Ràdio rep el premi Enderrock Estrella a l'esdeveniment musical de l'any pel retorn de l'emissora iCat i el reconeixement pels 30 anys de Catalunya Música ACN Barcelona.-Txarango és qui més nominacions acumula en els XX Premis de la Música Catalana, els Enderrock 2018. La formació opta als premis de millor artista, millor directe, millor disc i cançó de pop-rock, amb doble nominació, per els temes 'Una lluna a l'aigua' i 'Agafant l'horitzó' i millor clip, per 'Una lluna a l'aigua'. Els segueixen els rapers valencians Zoo, amb quatre nominacions (millor artista, millor disc de pop-rock, millor directe i millor videoclip per 'El cap per avall', i Els Amics de les Arts, amb 3 (millor artista, millor disc de pop-rock i millor videoclip per 'El seu gran hit'. L'Auditori de Girona acollirà la vintena edició de la gala musical dels Premis Enderrock el pròxim dimecres 7 de març. L'anunci dels finalistes s'ha fet aquest dimarts a l'Antiga Fàbrica Estrella Damm de Barcelona, acte en el que també s'ha donat a conèixer el Premi Trayter a la millor producció musical, que ha recaigut en Marc Martín, i el Premi Enderrock Estrella a l'esdeveniment musical de l'any que ha estat pel retorn de l'emissora iCat. Catalunya  Ràdio també ha rebut el Reconeixement dels Enderrock per els 30 anys de Catalunya Música. El doble premi a l'emissora catalana ha coincidit precisament amb el Dia Mundial de la Ràdio. A l'hora de recollir el premi especial a l'esdeveniment de l'any, el director de Catalunya Ràdio, Saül Gordillo ha agraït a tots els qui han exercit la "pressió positiva" que ha empès a què iCat tornés a la FM. Un estímul al que s'afegeix el suport del Departament de Cultura de la Generalitat i la Corporació Catalana de Mitjans Àudiovisuals  (CCMA). "És una manera de seguir treballant en un entorn complicat pel tema de l'IVA cultural, que enguany afectarà de ple la corporació", ha assenyalat Gordillo, valorant l'aposta per "les emissores temàtiques". L'altre premi especial, el Joan Trayter a la millor producció musical ha recaigut en Marc Martín. Membre de l'Acadèmia Llatina de la Música amb dret a vot als Grammy's llatins, ha venut 6 milions de discos produint temes de ball i ha arribat al número 1 del Billboard llatí amb el tema 'Cuando me miras así', interpretat per Cristian Castro. Des del seu estudi de Santa Eulàlia de Ronçana ha perfilat treballs d'artistes de renom internacional com Cristina Aguilera, Paulina Rubio o Carlos Baute, i també ha produït grups nacionals com La Pegatina o La Folie. Pel que fa als Reconeixements que cada any fa Enderrock, en aquesta edició els guardonats han estat l'Aquelarre de Cervera, pels seus 40 anys d'història; el Festival Folk Internacional Tradicionàrius, que commemora el seu 30 aniversari; els mateixos que l'emissora Catalunya Música. A més, s'ha premiat l'Eukal Herria Sona, els segells discogràfics Propaganda pel Fet! i Satélite K i la Fundació SGAE, pels seus 20 anys d'existència. Finalment, també s'ha fet un reconeixement a l'Escola Superior de Música de Catalunya (ESMUC), pels seus 15 anys de funcionament. Els nominats Amb sis, quatre i tres nominacions cadascun, Txarango, Zoo i Els Amics de les Arts són els grups més presents a les nominacions. Es dona el cas que Txarango, que està tornant de la Índia on ha actuat per primera vegada, competeix contra ell mateix en la categoria de millor cançó. Dos dels tres temes finalistes són seus: 'Una lluna a l'aigua' i 'Agafant l'horitzó', mentre que el tercer en discòrdia és Blaumut amb 'Vint-i-un botons'. A la llista de nominacions destaquen igualment Cesk Freixas, Manu Guix, Les Anxovetes i Quico el Célio, el Noi i el Mut de Ferreries, amb dues nominacions cadascun.  Pel que fa al premi al millor artista en llengua catalana, està disputat entre La Raíz, Love of Lesbian i Núria Graham. Per la seva banda, Hora de Joglar, Oriol Barri i Porto Bello opten al guardó d'artista revelació. En cançó d'autor la tríada de finalistes són 'Proposta' (DMusical) de Cesk Freixas, 'Encara tenim temps' (Satélite K) de Joan Rovira i 'Després de tot' (Música Global) de Manu Guix, mentre que la millor cançó d'autor està disputada entre 'Potser per tu', de Cesk Freixas, 'Després de tot', de Manu Guix i 'Vestida de nit', de Sílvia Pérez Cruz.  En la categoria de folk, els tres finalistes a millor disc són 'Cridarem foc!' (Maldito Records) d'Ebri Knight, 'En sa'l (autoeditat) de Les Anxovetes, i 'No tinc diners' (DiscMedi) de Quico el Célio, el Noi i el Mut de Ferreries. Com a millor cançó folk els nominats són 'Tou', de La Terrasseta de Preixens, 'El viatge', de Les Anxovetes i 'No tinc diners, de Quico el Célio, el Noi i el Mut de Ferreries.  Els candidats a millor disc de jazz són 'Suite salada' (UnderPool) d'Albert Cirera & Tres Tambors, 'Mar' (El Negocito) d'Oriol Roca Trio, i 'Unknown Past' (Berthold), de Xavier Torres Trio. Els cinc nominats a millor disc de música clàssica són 'Moments' (Seed) de Carles Marigó; 'Les rutes de l'esclavatge (AliaVox), de Jordi Savall; 'La Capella Reial de Catalunya', 'Hespèrion XXI', i Cançó d'amor i de guerra (Música Global) de la Simfònica de Cobla i Corda de Catalunya. Els finalistes a la nova categoria de millor disc per a públic familiar són 'Viatjazz a Nova Orleans', de la Cia. Roger Canals, 'Estic contenta', de Macedònia i 'La nena dels pardals', de La Tresca i la Verdesca. Pel que fa al  millor clip musical, hi opten 'El seu gran hit', d'Els Amics de les Arts, 'Una lluna a l'aigua, de Txarango i 'El cap per avall', de Zoo. Finalment, les tres sales de concerts que opten al Premi Enderrock són la Sala Apolo (Barcelona), La Mirona de Salt i Lo Submarino de Reus. Les reivindicacions Durant l'anunci dels nominats i l'entrega dels reconeixements de l'Enderrock s'ha recordat en diverses ocasions l'actual context polític que viu Catalunya. Organitzadors i premiats han recordat al Conseller de Cultura cessat, Lluís Puig, actualment a Bèlgica junt amb Puigdemont, Comín, Serrat i Ponsatí. Han expressat tot el seu suport i han mostrat el seu rebuig per la seva situació.  Des de l'Ajuntament de Girona, ciutat amfitriona de la gala dels Premis Enderrock, el regidor de Cultura, Carles Ribas, ha reivindicat el paper de Puigdemont en la seva època d'alcalde perquè la ciutat esdevingués "capital de festivals", fent una clara i decidida aposta per la cultura i la seva difusió.  En el seu parlament, Ribas també ha reclamat, en nom del sector cultural, que la Generalitat faci efectiva una legislació que permeti que els bars musicals puguin dur a terme la seva activitat, sempre amb la garantia de convivència amb els veïns.  "Sense espais on es faci musica en viu durant el dia, com passa arreu d'Europa, no aconseguirem que els creadors que tenim a la casa, que són molts i molt bons, puguin tirar endavant", ha assegurat.  La segona reivindicació de Ribas ha estat encoratjar Enderrock, als festivals i a les administracions públiques del país a consensuar un manifest "per aconseguir d'una vegada per totes l'eliminació de l'IVA en les subvencions públiques". "Amb això evitarem que festivals que estan en perill no es vegin abocats a tancar", ha conclòs.

Summary: Txarango, Zoo i Els Amics de les Arts encapçalen el nombre de nominacions dels Premis Enderrock 2018


El cap de llista de Democràcia i Llibertat al Congrés per Girona, Jordi Xuclà, ha demanat el vot dels "socialistes sobiranistes" perquè el PSC "ha renunciat al catalanisme". El candidat ha volgut donar la volta a la crida que va fer la candidata per Barcelona, Carme Chacón, apel·lant els votants de Junts pel Sí (JxSí), i li ha retret que només persegueixi sumar vots "al front comú" que PSOE, PP i C's han fet a Madrid per "ofegar" la desconnexió amb Espanya. Xuclà ha recordat que la llista que encapçala és "transversal", l'ha comparada amb la de les primeres eleccions del 77, i ha instat "els socialistes que tenen clar que Catalunya no se'n sortirà si no és amb l'estat propi" a fer-los confiança.    La campanya electoral a les comarques gironines ja comença a donar les primeres confrontacions entre partits. Avui, el cap de llista de Democràcia i Llibertat no ha estalviat retrets cap a la crida que va fer ahir Chacón durant el seu míting a Girona, apel·lant el suport dels votants de JxSí que volien forçar una negociació amb Espanya.  Jordi Xuclà ha criticat la cap de llista del PSC d'haver estat "desconnectada" i "perdre el sentit" al voltant de la realitat que es viu a Catalunya. Per al candidat de Democràcia i Llibertat, sorprèn que Chacón cridi els votants de JxSí quan, precisament, "els socialistes s'han convertit en un partit que, més que mai, han renunciat als seus elements fundacionals catalanistes". Per al número 1 de Democràcia i Llibertat, a més, durant el míting de Girona, els socialistes "van faltar al respecte" a aquests votants, perquè precisament van referir-se a la demarcació "com el parc temàtic de l'independentisme".  El cap de llista al  Congrés assegura també que Chacón va disfressar les seves paraules quan es va referir a la negociació amb l'Estat. "En realitat, allò que vol és la quadratura del cercle, aconseguint els vots sobiranistes per a Pedro Sánchez, que juntament amb Rajoy i Rivera han fet un front comú a Madrid per anar en contra de la resolució aprovada al Parlament", ha afirmat Xuclà.  Per això, el cap de llista ha volgut girar la truita i reclamar per a Democràcia i Llibertat els vots dels "socialistes sobiranistes gironins", que tenen clar que "ara la prioritat és nacional i que Catalunya no se'n sortirà si no és amb l'estat propi". En aquest punt, Xuclà ha contraposat la llista del PSC amb la de la coalició que encapçala, recordant que Democràcia i Llibertat és una "candidatura transversal", que uneix Convergència, Demòcrates per Catalunya i Reagrupament.  Adequada "als nous temps" "Hem fet una llista adequada als nous temps, obrint finestres i portes perquè passi l'aire i s'emporti els errors del passat", ha assegurat el cap de llista. I aquí, per reforçar el caràcter obert de la llista que encapçala, Jordi Xuclà ha comparat la seva candidatura amb la que es va presentar a les primeres eleccions del 77.   "Aleshores ens vam presentar amb una gran coalició que es deia Pacte Democràtic, i on també hi havia els socialistes, posant com a prioritat la democràcia; ara, al 2015, anem a les eleccions amb un acord transversal per al sobiranisme", ha dit Xuclà. I hi ha afegit: "Per això, faig una crida als socialistes demòcrates perquè se sumin al nostre projecte". El cap de llista al Congrés per Girona, a més, ha volgut subratllar que l'apel·lació d'avui no és banal. De fet, assegura, en els propers dies la candidatura rebrà el suport "explícit" de noms de la socialdemocràcia gironina "favorables al dret a decidir que han entès que el nostre és un projecte transversal pel sobiranisme, que va més enllà de les fronteres clàssiques dels partits".  "Orgull de les nostres marques turístiques" El cap de llista de Democràcia i Llibertat ha fet aquest diumenge campanya per la Garrotxa, on ha visitat Olot i la Fira de Sant Nicolau del nucli del Mallol (a la Vall d'en Bas). Des d'aquí, Jordi Xuclà també ha volgut respondre la candidata del PP, que ahir proposava que la Costa Brava i el Pirineu gironí es promocionessin portes enfora sota el paraigües de la marca Espanya.  "Per contribuir a impulsar el turisme, només calia que els populars haguessin fet els deures aquesta legislatura, invertint més en costes i en infraestructures necessàries", ha dit Xuclà. "Som gent de la terra i portem amb orgull les nostres marques turístiques i la nostra identitat de catalans; per això, sortirem arreu del món sense necessitat de tiretes com la marca Espanya, que més que salvar-nos ens entrebancarien", ha conclòs.

Summary: Xuclà gira la crida de Chacón i demana el vot dels socialistes sobiranistes perquè el PSC "ha renunciat al catalanisme"


El Tribunal Superior de Justícia de Catalunya (TSJC) ha desestimat els recursos presentats per les defenses de l'expresident de la Generalitat Artur Mas, l'exvicepresidenta del Govern Joana Ortega i l'exconsellera d'Ensenyament, Irene Rigau, contra la interlocutòria de tancament de la instrucció del cas del 9-N. D'aquesta manera, el TSJC rebutja l'arxivament del cas, tal com havien demanat les defenses dels tres investigats en aquests recursos, i confirma "íntegrament" la resolució del jutge instructor. En aquesta resolució, el jutge va tancar la instrucció de la causa pel procés participatiu del 9 de novembre del 2014 i va concloure que s'havia de seguir l'acusació contra Mas, Ortega i Rigau pels presumptes delictes de desobediència i prevaricació administrativa.

Summary: El TSJC desestima els recursos de Mas, Ortega i Rigau i rebutja l'arxivament del cas del 9-N


El president del PP a Catalunya, Alejandro Fernández, ha criticat aquest dissabte els pactes del PSC per deixar-los fora de les alcaldies a diversos municipis catalans com Badalona, Castelldefels o Gimenells. En una piulada, Fernández ha acusat els socialistes de "trencar la unitat constitucionalista una vegada més" amb pactes "amb els separatistes". El líder dels populars a Catalunya ha expressat el seu suport a Xavier García Albiol, Manuel Reyes i Dante Pérez, els candidats populars en aquests tres municipis, on ha destacat que "el PP havia guanyat clarament". "Sou els millors", els ha dit.

Summary: Fernández critica que el PSC "trenqui la unitat constitucionalista pactant amb els separatistes"


Registres sísmics de tot el món, dades sobre el canvi climàtic o estudis per preservar comunicacions segures quan es produeixen tempestes solars són només alguns exemples de la recerca que amaga l'Observatori de l'Ebre i que es podrà descobrir diumenge, en la jornada de portes amb què celebren la Setmana de la Ciència. Aquest organisme, vinculat ara a la Universitat Ramon Llull, es va fundar el 1904 i estudia fenòmens geofísics i meteorològics dels quals es tenen llargues sèries històriques. Els pavellons de l'Observatori amaguen autèntics tresors científics i patrimonials que el centre encara cataloga, tot i la falta de recursos per museïtzar-los.  L'Observatori de l'Ebre és un autèntic oasi amb vistes d'ocell sobre la principal àrea metropolitana ebrenca. S'hi puja per un estret sender de revolts envoltat de xiprers, pins, garrofers i plantes, que no són autòctones però que s'obsequiaven com agraïment als jesuïtes que el van fundar i les van replantar. L'Observatori està format per diversos pavellons, el més nou és el dels investigadors. El primer, quan arribes dalt del turonet, és el Pavelló Landerer, amb una sala de conferències i l'antiga biblioteca. "És molt important pel seu fons en geofísica i per col·leccions especials com la de Josep Joaquim Landerer, un científic i mecenes de l'Observatori, que va ajudar als jesuïtes a fundar-lo", ha explicat l'investigador Pere Quintana.  Sobre antigues taules s'hi ha emmarcat alguns dels mapes que Landerer va dibuixar a mà i que semblen autèntiques fotografies aèries. La seva col·lecció de mapes, de fet, s'està digitalitzant amb l'Institut Cartogràfic de Catalunya perquè puguin ser consultats. També s'hi exposa, de Landerer, una col·lecció de fòssils, il·lustracions o un telescopi equatorial, que segueix els astres amb un sistema de pesos.  Hi ha altres curiositats en aquesta biblioteca, com una col·lecció de llibres navals de Narcís de Montoriol, creador català del submarí. Es desconeix com van arribar del "mar a la muntanya". Es creu que per problemes econòmics Montoriol es va vendre molts dels seus llibres però alguns els va donar a l'Església i els jesuïtes els haurien portat fins a l'Observatori. La Biblioteca guarda també tots els exemplars de la revista Ibèrica, editada a Roquetes des de 1914 a 1980, com també el fons de biblioteca que utilitzaven els jesuïtes per escriure-la. Es venia cada setmana a tota Espanya i Amèrica llatina. Al pavelló sísmic es poden veure sismògrafs antics que són més visuals per entendre'ls. Avui en dia "són una caixa metàl·lica que li surten cables", com apunta Quintana, però l'antic sismògraf és una columna de ciment, de la que se'n veuen quatre metres en altura però que baixa a una profunditat de 8 metres. Està construïda damunt de la roca, sense tocar l'edifici, per no percebre'n els moviments. "Si hi ha un terratrèmol al Japó, si és prou intens, hi ha ones que es propaguen per l'interior de la terra fins aquí", ha destacat l'investigador. A les parets del pavelló es mostren papers fumats amb els registres antics de terratrèmols a Sant Francisco (Estats Units) o Xile. "Tenim quadres amb registres de terratrèmols o explosions nuclears a la Xina, o també coses locals, com una pedrera que hi ha Amposta quan exploten roca", ha descrit.  Les dades que es reben, es comparteixen en xarxa amb l'Institut Geogràfic Nacional, l'Institut Cartogràfic de Catalunya i organismes internacionals. "Compartim les dades amb institucions que fan seguiment per localitzar els sismes. En casos com el projecte Castor, hem participat amb altres científics d'altres centres analitzant les dades", ha explicat Quintana.  Al pavelló astronòmic, hi ha telescopis, actuals i històrics, i per seguir els eclipsis o per observar el sol amb els nens, hi ha un celòstat, un aparell format per dos espills i dos lents que projecten el sol a una pissarra.  El quart pavelló és el meteorològic. L'Observatori de l'Ebre té registres meteorològics des de 1870, unes sèries que ara són clau per demostrar el canvi climàtic i que han estat reconegudes per l'Organització Meteorològica Mundial atorgant la distinció d'Estació de llarga durada. "Tenim la sort, o la desgràcia, que Tortosa i Roquetes no han crescut massa i l'efecte d'illa de calor urbana no ha afectat gens en les observacions. Els canvis registrats són perquè el clima ha canviat i no perquè la ciutat ha canviat", ha apuntat l'investigador de l'Observatori. Comparteixen les dades arreu i s'ofereixen per fer recerca, i investiguen des del centre, amb una línia de recerca sobre l'impacte que tindrà el canvi climàtic i la hidrologia. "Amb les nostres dades, que són fiables per fer sentinelles del canvi climàtic, es veu molt bé com a principis del segle XX pràcticament mai superaven els 35 graus i ara és molt habitual uns 20 dies a l'any", ha advertit Quintana.  Aquestes dades es posen també al servei del territori. Des del passat estiu s'estan registrant mostrejos a la Terra Alta sobre la situació hídrica en camps de vinya. A partir d'aquí es podran fer recomanacions de reg per orientar com fer-ne un ús més precís i eficient. "El canvi climàtic ens el mengem segur i ara hem de veure en quin grau. Hem de fer mesures d'adaptació i estar operant conscients que en el futur segur que farà més calor, hi haurà més demanda d'aigua i probament la reserva hídrica serà menor, com els cabals de l'Ebre que aniran disminuint pel canvi climàtic i la gestió que en fem els humans. Ho hem de tenir previst o ens equivocarem", ha afegit Quintana.  La ionosfera La jornada de portes obertes de diumenge començarà amb una conferència sobre la ionosfera com a "ferramenta i obstacle" de les radio-telecomunicacions, a càrrec de David Altadill, Estefania Blanch i Antoni Segarra (Observatori de l'Ebre, URL-CSIC). A la ionosfera, situada per sobre de l'atmosfera, s'hi manifesten "importants fenòmens d'origen terrestre i extraterrestre", com les aurores boreals però se l'estudia per l'efecte espill que fa amb les ones electromagnètiques. Està formada per electrons i això fa que, en contrapartida, pugui distorsionar i pertorbar els senyals dels satèl·lits.  Mentre que la ionosfera permet les comunicacions a llarga distància, com fer arribar un senyal de ràdio de Roquetes a Alemanya, quan hi ha tempestes solars, la quantitat d'energia del sol fa que la ionosfera canviï el seu comportament. Si és de dia, la ionosfera intensifica la quantitat d'electrons, no funciona com a espill i absorbeix l'ona electromagnètica. Es perd i no arribarà al seu destí. Passa sobretot en latituds altes i això ha generat incidents greus en el passat. Per exemple, durant una tempesta solar a Noruega, fa anys, les comunicacions van fallar i un tren no va fer el canvi de via quan tocava i es va produir un accident. A Quebec, les torres d'alta tensió, per una tempesta solar, van fallar i tota la regió es va quedar a les fosques durant 9 hores en ple hivern.  Blanch i la resta de l'equip, estudien els comportaments per aprendre a prevenir els canvis de la ionosfera. Per exemple, els avions que han de volar per sobre dels pols, les zones més afectades, quan hi ha una tempesta solar, no volen o canvien la ruta per latituds més baixes on la ionosfera no està afectada. Van començar a treballar amb l'OTAN, ho fan encara amb la Unió Europea i acaben de rebre finançament de l'estat espanyol per tres anys per seguir amb aquestes investigacions i anàlisis amb l'objectiu de millorar la prevenció dels seus efectes.  Tresors patrimonials Diumenge també es podran descobrir alguns dels tresors que conserva l'Observatori de l'Ebre com un radiotelescopi utilitzat en la missió de la Nasa per arribar a la Lluna l'any 1969, una lluna de vidre, que en mostra "la seva cara oculta", i que es va exposar a Barcelona en la Expo de 1929 o una rosa dels vents que marca com ha anat canviant nord magnètic. L'Observatori acumula tant patrimoni instrumental i científic que l'està catalogant encara. El que no hi ha, de moment, són prou recursos per museïtzar-lo tot.

Summary: L'Observatori de l'Ebre, un petit paradís científic que pot demostrar el canvi climàtic o evitar que caigui un avió


El segon tinent d'alcaldia i Director de l’Àrea d’Empresa, Cultura i Innovació de l'Ajuntament de Barcelona, Jaume Collboni, ha anunciat aquest dilluns que des de l'ICUB preparen "un pla per ordenar i impulsar la zona del 22@ i de Glòries com un àmbit de cultura i de creació", on hi volen portar festivals descentralitzats i que hi hagi una programació de la ciutat que expressi la seva cultura i creació en aquest espai concret. Es preveu que es presenti a finals del 2017. En aquest context, Collboni creu que s'obre una oportunitat històrica amb la remodelació de les Glòries, ja que l'àrea representa un dels punts en equipaments culturals i industries creatives de la ciutat.  Al pla anunciat per Collboni si sumen, com ha indicat, petites i grans empreses, equipaments públics com el TNC o L'Auditori, equipaments de proximitat i de barri. "Hi ha una constel·lació d'equipaments que generen cultura i coneixement, i que són un valor per la ciutat que s'ha d'impulsar a través d'aquest pla".

Summary: Collboni prepara un pla per convertir la zona de Glòries i del 22@ en un àmbit de cultura i de creació


Els Mossos d'Esquadra van gestionar 4.447 desaparicions el 2018, una mitjana de 371 al mes, un 1% més que el 2017. El portaveu dels Mossos Albert Oliva ha explicat que en el 94% dels casos les persones s'han localitzat abans d'un mes, un percentatge similar als anys anteriors. De les persones desaparegudes l'any passat el 34% van ser menors d'entre 13 i 17 anys, en el 60% dels casos dones, i un 6% van ser majors de 65 anys, el 70% homes. A partir de l'anàlisi del 84% de les persones desaparegudes es constata que el 58% viuen amb la família, el 52% pateix algun tipus de malaltia mental i el 70%, 2.568 persones, ja havien desaparegut en alguna altra ocasió. En aquest moment hi ha cinc investigacions obertes en l'àmbit criminal de persones desaparegudes, totes homicidis amb ocultació posterior de cadàver. La majoria de les persones es van localitzar al mateix lloc que havien desaparegut i habitualment van retornar de manera voluntària. Pel que fa als retorns voluntaris, un 72% de les persones que van aparèixer ho van fer durant els quatre primers dies i un 86% la primera setmana. Per sexes, les dones que van tornar voluntàriament són un 53,5% i els homes un 43,5%. Per edats, el 58% dels joves entre 11 i 20 anys van retornar voluntàriament mentre que pel que fa a les altres edats no arriba al 40%. El 26% de les desaparicions són a la Regió policial metropolitana sud (Baix Llobregat, Alt Penedès i Garraf), el 19% a la Regió de Barcelona i el 19% a la Regió policial metropolitana nord (Vallès Occidental, Vallès Oriental i Maresme). El portaveu ha explicat que "el gruix fort" de les desaparicions, es produeix a la zona metropolitana.  La Unitat central de persones desaparegudes es va crear el 2010. En el moment de l'obertura d'aquesta unitat específica hi havia 163 persones pendents de localitzar a Catalunya que encara no s'han localitzat. En el cas de desaparicions antigues es manté un contacte amb les famílies "molt esporàdic" perquè "no hi ha informació", ha comentat Oliva. Els Mossos insisteixen en la importància de presentar la denúncia de manera immediata per tal d'activar els recursos necessaris. Oliva ha insistit que en cap cas és cert que la denúncia s'hagi de presentar 24 hores després de la desaparició. Així mateix és important que quan la persona ha estat localitzada es comuniqui a qualsevol comissaria dels Mossos per tal de donar-la de baixa del sistema. Pel que fa a la difusió de fotos, Oliva ha indicat que la decisió de difondre la foto sempre deixen que la decisió final sigui de la seva família però ha recordat que "tant important és penjar la fotografia com treure-la" quan la persona ha tornat. Cinc homicidis amb ocultació de cadàver sense resoldre En aquest moment hi ha cinc investigacions obertes en l'àmbit criminal de persones desaparegudes, totes homicidis amb ocultació posterior de cadàver. Des del 2010 els investigadors han fet 30 investigacions. Han resolt 14 dels 19 homicidis amb ocultació posterior de cadàver, tres desaparicions per detencions il·legals perllongades en el temps i relacionades amb matrimonis forçats de residents d'origen paquistanès i 8 que finalment han acabat en casos de naturalesa no criminal. L'oficina d'atenció als familiars rep 19.808 denúncies des del 2014 El 2014 es va crear l'Oficina d'atenció a les famílies de les persones desaparegudes. L'oficina disposa d'un telèfon de contacte per als familiars (937 137 137) i un correu electrònic (persones.desaparegudes@gencat.cat). De l'1 d'abril de 2014 fins l'1 de gener del 2019 el cos ha rebut 19808 denúncies per desaparició de persones de les quals s'han obert 741 casos per fer seguiment.  Durant aquest període s'han gestionat 5451 trucades a familiars i unitats 'investigació per facilitar tot tipus d'informació rellevant pels familiars. També s'han fet 410 entrevistes presencials amb familiars de desapareguts. La majoria al domicili familiar. També es fan acompanyaments als familiars en la recerca de persones desaparegudes en zones de muntanya juntament amb els serveis de recerca especialitzats. Aquesta oficina fa suport psicològic, aclarir dubtes, donar una primera resposta a les consultes jurídiques i reforçar la importància de denunciar la desaparició el més aviat possible.

Summary: El 94% de les 4.447 desaparicions del 2018 es van resoldre abans d'un mes


El conseller d'Acció Exterior, Relacions Institucionals i Transparència, Ernest Maragall, reobrirà el 14 de novembre la delegació del govern als Estats Units. Maragall viatjarà a Washington acompanyat de la nova delegada a la ciutat, Victòria Alsina, escollida a través d'un concurs públic i nomenada per l'executiu català el 30 d'octubre. La reobertura de Washington s'emmarca en la primera fase d'urgència del pla de recuperació de l'acció exterior després de l'aplicació del 155, i arriba després de la posada en marxa, en les últimes setmanes, de les delegacions a Alemanya, el Regne Unit i Irlanda, i a Itàlia. Properament, també està previst que es tornin a obrir França i Suïssa.  (Aquest teletip substitueix l'anterior, en què es deia que la data d'obertura seria el 15 de novembre, per error de la font informant. La data serà finalment el 14 de novembre. El teletip original ha estat degudament modificat)

Summary: ANUL·LA L'ANTERIOR:Maragall reobrirà el 14 de novembre la delegació als Estats Units


Els Mossos d'Esquadra han detingut a l'Alt Urgell un home de 33 anys i una dona de 48 acusats de cometre un suposat delicte de robatori amb força a les obres de rehabilitació d'un edifici de la Seu d'Urgell, situat al carrer Bisbe Iglesias. Segons la policia, els fets van tenir lloc dijous passat quan els detinguts, veïns de Montferrer i Castellbó, i nacionalitat espanyola, van entrar a l'edifici i se'n van endur eines professionals per valor de més de 4.000 euros. La policia va obrir una investigació i l'endemà divendres els va detenir i van poder recuperar part de les eines sostretes. Els agents creuen que els detinguts haurien fet una vigilància prèvia perquè les eines en qüestió no eren visibles des del carrer. En aquest sentit es dóna la circumstància que l'home havia treballat fent feines d'operari a l'obra en qüestió una temporada abans. Els detinguts van quedar en llibertat amb càrrecs després de declarar.

Summary: Detinguts a l'Alt Urgell un home i una dona per robar material professional en una obra per valor de més de 4.000 euros


El PSOE ha rebutjat aquest dijous a tres hores de la votació l’última contraproposta de Podem per assolir un acord per a la investidura de Pedro Sánchez, on la formació morada reclamava una vicepresidència de Drets Socials que inclouria les competències en Igualtat i els ministeris de Sanitat, Treball i Ciència. “És més del mateix”, han apuntat fonts del PSOE coincidint amb l’executiva de la formació, que ha rebut amb aplaudiments el candidat a la investidura, Pedro Sánchez. Segons fonts socialistes, el PSOE manté a aquesta hora l’oferta que va fer aquest dimecres a Podem: Una vicepresidència d’Afers Socials per a Irene Montero i els Ministeris d’Habitatge, Sanitat i Igualtat. La diferència en aquests moments, doncs, és el Ministeri de Treball que Podem vol assumir i que el PSOE es nega a cedir. Segons el PSOE, les competències que proposa per a podem ja permet que la formació d’Iglesias “contribueixi a millorar la vida dels ciutadans” i Podem seria present ja al Consell de Ministres, tal com demanava el líder de Podem.

Summary: El PSOE rebutja la contraproposta de Podem: “És més del mateix”


El termini per canviar pessetes per euros acabarà el 31 de desembre de 2020. Fins aleshores, el canvi es podrà fer a la seu del Banc d'Espanya a Madrid i en qualsevol de les sucursals. A 30 de novembre de 2019, l'import de bitllets i monedes en pessetes pendents de retirar és de 1.610 milions d'euros, segons les últimes dades disponibles. En concret, l'import dels bitllets que encara no han estat canviats és de 819 milions d'euros, mentre que el valor de les monedes és de 791 milions. Tots els bitllets posteriors al 1939 es podran canviar per euros mentre que, els emesos entre 1936 i 1939, hauran de ser analitzats pels experts del Banc d'Espanya. En el cas de les monedes, només s'admeten les que estaven en circulació d'1 de gener de 2002. El 28 de febrer de 2002, poc després d'instaurar-se l'euro com a moneda a Espanya, s'havia retirat un 86% del saldo en circulació a finals de 2001, equivalent a més de 42.000 milions d'euros. L'abril del mateix any, s'havien tornat al Banc d'Espanya un 93% dels bitllets i monedes.

Summary: El desembre de 2020 acaba el termini per canviar pessetes per euros


La presidenta de la Diputació de Barcelona, Núria Marín, ha ofert al Departament de Salut 40 llits ubicats als centres Respir que l'organisme té al recinte Mundet per atendre pacients afectats per coronavirus. Marín va fer la proposta aquest dilluns a la consellera de Salut, Alba Vergés, "per si fos necessari reforçar el sistema hospitalari" i ha reiterat la seva defensa de la sanitat  pública. D'altra banda, la Diputació va atendre aquest dilluns una cinquantena de trucades per atendre persones grans que no són usuàries dels serveis de teleassistència locals als municipis confinats de la Conca d'Òdena amb l'objectiu que puguin tenir les mateixes prestacions que la resta d'usuaris. La Diputació ha garantit també el funcionament amb normalitat de la Unitat Mòbil de Teleassistència amb base a Igualada i servei de 24 hores en la totalitat del territori on té assignada l'actuació. En aquest cas, el vehicle pot entrar i sortir de la zona de confinament per atendre emergències de caràcter social.  També hi ha hagut una desena d'ajuntaments que han utilitzat la línia oberta que la Diputació ha posat a disposició dels governs locals de la província.  D'altra banda, la Diputació ha implantat el teletreball ja que és "una solució vàlida per continuar prestant els serveis essencials" i, al mateix temps, "intentar evitar tot els desplaçaments mínims". D'aquesta manera, Marín ha explicat que es pot "donar tot el suport als municipis" i limitar l'ús de determinats equipaments.

Summary: La Diputació de Barcelona ofereix a Salut 40 llits al recinte Mundet per fer front al coronavirus


L’alcalde de d’Igualada en funcions, Marc Castells, ha obert una ronda de contactes aquest dimarts per explorar possibles aliances amb altres partits. Castells va perdre la majoria absoluta en les eleccions del 26-M i va passar dels 11 regidors als 9. Tot i això, l’alcalde ha s’ha mostrat satisfet amb els resultats, ja que els suports, tot i l’augment de la participació, s’han mantingut en més de 7.500. En declaracions a l’ACN, Castells ha explicat que la ronda de trobades “per fer un govern inequívocament independentista” es troba en una fase “molt embrionària”. Amb tot, encara les converses “amb tranquil·litat”, perquè si no arriba a cap acord, no descarta un govern en minoria “i buscar acords puntuals” en els projectes de ciutat.

Summary: Marc Castells obre ronda de contactes per explorar possibles pactes a Igualada, tot i que no descarta un govern en minoria


Segons el ministre de l’Interior, els joves haurien jurat lleialtat a DAESH i fet “amenaces concretes” a Espanya i França  ACN Sant Boi de Llobregat.-El ministre de l’Interior, Jorge Fernández Díaz, ha explicat que els detinguts acusats de presumpta integració a Estat Islàmic  haurien constituït una “xarxa molt professionalitzada”, haurien jurat fidelitat al DAESH i estarien “en disposició” de cometre eventuals atemptats a l’estat. Són un noi de Mataró de 32 anys i una jove de 19, de Fuerteventura, de nacionalitat marroquina. L’operació, que continua oberta, ha requisat de moment material informàtic i, segons la investigació, els detinguts difondrien per les xarxes imatges per “captar, adoctrinar, reclutar” i “formar” en l’ús d’armes i explosius, “havent fet amenaces concretes a Espanya i França”, ha dit el ministre. Segons els investigadors, tot i la distància geogràfica haurien actuat com una cèl·lula “altament professional”.

Summary: Els detinguts a Mataró i Canàries haurien constituït “una xarxa molt professionalitzada” per “adoctrinar i reclutar”


El conseller d'Exteriors, Ernest Maragall, ha constatat que els "atacs sistemàtics" del govern espanyol contra l'acció exterior del Govern fan que Catalunya guanyi respecte a escala internacional. Així s'ha expressat Maragall durant la interpel·lació de la diputada de Cs Susana Beltrán al ple del Parlament aquest dijous al matí. Segons el conseller, les ofensives de l'executiu de Pedro Sánchez fan que Catalunya també guanyi "comprensió i acompanyament positiu", en relació a la "causa de la llibertat" contra la "causa de la repressió de l'Estat". Al seu torn, Beltrán ha demanat a Maragall que faci públiques les dades dels preparatius que van fer possible el "cop a la democràcia" de la declaració d'independència del 27 d'octubre.

Summary: Maragall diu que els "atacs" de l'Estat contra l'acció exterior fan que Catalunya guanyi respecte a escala internacional


L'exministre d'Economia Pedro Solbes ha fet autocrítica sobre la gestió de la crisi econòmica del govern de José Luis Rodríguez Zapatero: "Hauríem d'haver estat més valents en la governança de les caixes, tot i que no sé si hagués estat possible vist el moment polític". En la comissió del Congrés que investiga la crisi econòmica, el socialista ha dit: "Vaig ser responsable d'agafar un tren que s'anava accelerant i se'm va accelerar una mica més i al final no es va arribar a temps".  Solbes també ha lamentat que les seves advertències sobre la bombolla immobiliària van ser ignorades: "La limitació a pràcticament la meitat de l'ajuda per la compra d'un habitatge, o les meves crítiques públiques sobre l'excés d'habitatges iniciats o l'inadequat de les hipoteques a 40 anys, tot queia en sac trencat. El crèdit sobre l'habitatge segueix el preferit del sector financer tot i els clars desajustos".  El socialista ha culpat el PP de l'origen de la bombolla immobiliària: "No es pot atribuir al govern de Zapatero, ja que el creixement va començar abans". Solbes ha afirmat que va heretar una economia amb "riscos potencials" però ha admès que no es va preveure una "doble recessió de tal magnitud".  Qui va ser el màxim responsable de la cartera econòmica entre 2004 i 2009 ha admès "importants" diferències amb Zapatero, com per exemple "la rebaixa dels 400 euros en l'IRPF o el xec nadó, que van ser una decisió de campanya". De fet, Solbes ha explicat que va abandonar el càrrec perquè no estava d'acord en fer una política fiscal expansiva sinó que advocava per fer reformes laborals i també en les pensions.

Summary: Pedro Solbes fa autocrítica sobre la gestió de la crisi econòmica: "Hauríem d'haver estat més valents"


Podem Catalunya es replanteja el seu paper en el referèndum previst per a l'1 d'octubre. Segons un comunicat d'aquest dilluns a la tarda, el partit celebrarà una nova consulta del 7 a l'11 de setembre sobre el seu posicionament davant l'1-O, perquè els militants ratifiquin o no la postura sorgida dels debats territorials, "tenint en compte els últims esdeveniments". Cal recordar que les bases de Podem van decidir, a mitjans de juny, que la formació lila consideraria la votació de l'octubre com una mobilització i no com un referèndum vinculant, amb l'aval d'un 35% dels cercles. D'altra banda, la direcció que encapçala el secretari general de Podem, Albano Dante Fachin, ha acceptat la petició del líder estatal, Pablo Iglesias, i Podem Catalunya també repreguntarà als seus militants, durant la segona quinzena d'octubre, si volen confluir amb Catalunya en Comú. Pel que fa a la consulta sobre la "possibilitat de trobar mecanismes de treball conjunt amb CatComú" -inclosa l'opció de concórrer conjuntament a futurs processos electorals-, els associats de Podem hauran de decidir si troben "pertinent" arribar a acords amb el nou partit d'Ada Colau i Xavier Domènech, i en quins termes. La pregunta sobre aquesta qüestió es decidirà al Consell Ciutadà Català.  Cal recordar que les bases de Podem van votar en contra que el partit confluís amb la nova formació dels comuns, en una consulta del març. Aquesta opció va rebre el 60,5% dels vots. El comunicat amplia que tant la decisió sobre el referèndum com la confluència amb CatComú "són d'una importància cabdal" i que, per tant, Podem entén que és "imprescindible" donar la veu als inscrits al partit. Pressió d'Iglesias La nova votació de Podem sobre l'1-O coincidirà amb la consulta que farà CatComú sobre el referèndum i també al setembre, i que la impulsora del nou partit, Ada Colau, ja ha dit que servirà per decidir de manera definitiva la posició dels comuns. El nou calendari també és una victòria d'Iglesias, que aconsegueix així que Podem no es pugui desmarcar tant de la línia marcada per CatComú, i que els respectius associats detallin la seva postura definitiva sobre l'1-O gairebé en paral·lel. La decisió es va prendre a finals de la setmana passada en una reunió a Madrid entre Fachin, Iglesias i els seus equips. El secretari d'Organització estatal de Podemos, Pablo Echenique, va recomanar a la direcció catalana de Podem que també renovés els seus òrgans, petició que, de moment, Fachin no contempla.

Summary: Podem es replanteja el seu paper l'1-O en una nova consulta a les seves bases


L'organització veu amb optimisme el desenvolupament del certamen, que enguany compta amb un 28% d'expositors més i 250 activitats programades ACN Barcelona.-La 34a edició de La Setmana del Llibre en Català, que se celebra del 2 a l'11 de Setembre a l'Avinguda de la Catedral de Barcelona, ja està en marxa i organització i expositors veuen amb optimisme com anirà a grans trets el certamen si el temps acompanya com fins ara. "Sembla que hi ha satisfacció general, les activitats s'estan desenvolupant molt bé i amb afluència de públic", ha destacat en declaracions a l'ACN Joan Sala, president de la Setmana de Llibre en Català. Sala afegeix que ja és un "èxit" l'augment d'expositors, concretament en un 28% respecte l'any passat. També hi ha un 18% més de casetes amb un total quatre quilòmetres de prestatgeries plenes de llibres i 1,5 quilòmetres més de revistes. "La gent trobarà de ben segur el llibre que li agradi", assenyala Sala. Una jornada dedicada als refugiats i als escriptors del País Valencià han estat els plats forts d'aquest diumenge.

Summary: Satisfacció i bones expectatives en els primers tres dies de la 34a edició de La Setmana del Llibre en Català


El president del govern espanyol en funcions i líder del PSOE, Pedro Sánchez, no començarà el procés per a ser investit sense els vots assegurats. Així ho ha assegurat la vicepresidenta de l'executiu, Carmen Calvo, en una entrevista a 'Los Desayunos de TVE'. "Si les xifres no donen, no ens sotmetrem a un procediment en el què els ciutadans tornin a veure la frustració de la política perquè això no convé a la tranquil·litat de la democràcia espanyola", ha argumentat Calvo. Tot i així, ha garantit que ho intentaran "fins l'últim minut" i ha assegurat que els socialistes no tenen interès a anar a eleccions perquè, segons ha recordat, ja les van guanyar.

Summary: Sánchez no començarà el procés per a la investidura sense els vots assegurats


El jutjat de primera instància número 2 d'Igualada ha decidit arxivar la causa oberta contra el pagès propietari de la finca Can Rossinyol d'Òdena que havia estat denunciat pels Mossos d'Esquadra per causar accidentalment l'incendi de l'Anoia i el Bages el passat mes de juliol, en què es van cremar més de 1.200 hectàrees. El magistrat considera que no hi ha proves suficients per atribuir les flames als treballs que estava efectuant amb una picadora de palla. La interlocutòria considera que el fet que les pales piquessin amb una pedra del terra i això provoqués una espurna que iniciés el foc és un succés "fortuït i desgraciat". A més, assegura que les activitats agràries que efectuava el pagès el dia 26 de juliol no estaven prohibides segons el nivell d'alerta que s'havia decretat, l'Alfa 2.

Summary: Arxivada la causa contra el propietari de la finca acusat d'iniciar l'incendi d'Òdena


El sindicat CCOO ha lamentat que el Govern “oblidi” el personal de neteja dels hospitals i les residències en el seu anunci del pagament d’una gratificació als que van lluitar contra la covid-19 en l’àmbit sanitari. “Les treballadores de la neteja s’han convertit en un servei essencial per a lluitar contra la pandèmia”, defensa CCOO en un comunicat, on afegeix que deixar-les al marge de la retribució extraordinària “demostra que les mesures anunciades pel Govern són insuficients i sense criteris objectius coneguts”. De fet, pel sindicat, la mesura s’ha pres de forma “unilateral, precipitada i propagandística”. i cal que es negociï en el marc de les retribucions de la Taula del Diàleg Social.

Summary: CCOO lamenta que el Govern “oblidi” el personal de neteja en el reconeixement a la lluita contra la covid-19


El president del Port de Barcelona, Sixte Cambra, ha decidit no seguir en el càrrec després de 7 anys. Així ho ha comunicat aquest dijous al consell d'administració de la entitat portuària, a qui ha expressat que es tractava d'una decisió per "motius personals", tal com expliquen fonts properes a Cambra, que afegeixen que no volia perpetuar-se en el càrrec. El president del port és escollit pel govern català. Cambra dirà al nou executiu que surti de les eleccions del 21D que no vol seguir, però continuarà sent el president del Port fins que el nou executiu català nomeni el seu successor. Sixte Cambra, nascut a Barcelona el 1952, va ser nomenat president de l'Autoritat Portuària de Barcelona el 18 de gener del 2011, pel primer Govern president per Artur Mas de la IX legislatura catalana (2010-2014).  Cambra ha estat un polític vinculat a Convergència i Unió i al FC Barcelona, del qual va ser vicepresident i síndic del soci. En política, va ser elegit com senador de CiU entre el 1993 i el 2004 i va arribar a ser president la Comissió d'Hisenda de la Cambra Alta entre el 2000 i el 2004.  En els anys de senador de CiU, Cambra sempre va ser el responsable i portaveu de l'àrea econòmica d'aquest grup català al Senat.  En l'àmbit esportiu, a més de la seva trajectòria vinculada al Barça, cal recordar que entre 1985 i fins al 2008 va ser director del torneig de Tennis Conde de Godó i vicepresident econòmic del Reial Club de Tennis Barcelona.  Sixte Cambra va ser voluntari en els Jocs Olímpics de Barcelona l'any 1992 on va ser director de l'Estadi Olímpic i coordinador de l'Anella Olímpica. Cambra es va llicenciar en administració d'Empreses a l'escola de negocis Esade i va ser director general i conseller delegat del grup tèxtil Vilà entre el 1975 i 1990.  Entre el 1990 i el 2011, any que va ser nomenat president del Port, va ser soci fundador de la companyia Seelinger y Conde, empresa de la qual va arribar a ser vicepresident executiu.

Summary: El president del Port no seguirà el en càrrec quan hi hagi nou Govern per "motius personals"


La justícia climàtica és l'eix central del primer curs que el Centre d'Estudis de Dret Ambiental de Tarragona (CEDAT) de la URV ofereix en el marc d'un projecte acadèmic sobre justícia ambiental. Les classes es van iniciar aquest passat dia 8 i s'allargaran fins el pròxim 16 de gener al campus Catalunya. El centre, que situa el concepte de justícia ambiental en el repartiment equitatius de les càrregues i beneficis ambientals entre les comunitats humanes dins del procés de desenvolupament social i econòmic, vol donar a conèixer aquest enfocament com a "marc conceptual i operatiu" en el canvi social, per entendre la base de les desigualats entre pisos i dins d'ells. La proposta, a més, vol omplir un buit de formació en l'àmbit internacional i consolidar una activitat formativa avançada mitjançant cursos compactats que es dirigeixen a un públic internacional per generar un impacte a curt termini: estudiants de doctorat i investigadors joves, però també professionals de les administracions públiques i vinculats a l'activisme social. La classe inaugural va anar a càrrec del professor Lakshman Guruswamy, de la Universitat de Colorado, mitjançant una videoconferència titulada "Pobresa energètica: dones i justícia". Dins del curs, a més, es faran càrrec dels cursos específics investigadors com Carmen González, de la Seattle University School of Lw, sobre "Justícia climàtica i la divisió Nord-Sud"; Raphael Heffron, de la Queen Mary University de Londres, que desenvoluparà "Explorant els límits de la trilogia de justícies: ambiental, climàtica i energètica"; Dayna Nadine Sccot, de la York University de Canadà, sobre "Dimensions de la justícia en els esforços de mitigació climàtica"; així com la professora de la URV, Susanna Borràs, amb la ponència "Litigis estratègics per a la justícia climàtica: una anàlisi dels casos més rellevants". Al matí es projecten també diversos documentals amb debat posterior.

Summary: La URV ofereix formació avançada sobre justícia ambiental en l'àmbit internacional


Les treballadores de l'empresa NDAVANT, S.L  encarregada de la neteja de les escoles i dependències municipal de Viladecans han començat aquest dilluns una vaga indefinida per reclamar la negociació d'un nou conveni col·lectiu que inclogui un increment salarial per compensar el poder adquisitiu perdut els últims anys. Representants del comitè d'empresa recorden que fa vuit anys se'ls va reduir el sou un 14% i que ens els anys posteriors ni han recuperat aquesta retallada ni han aconseguit que se'ls apliqui l'increment anual de l'IPC. Després de diverses accions de protesta, la plantilla, formada per una seixantena de treballadores,  ha decidit anar a la vaga davant les continues negatives de l'empresa a satisfer les seves demandes adduint que no poden fer front a cap tipus d'increment salarial. El comitè d'empresa denuncia la manca de voluntat negociadora tant de l'empresa com de l'Ajuntament. En aquest sentit, recorden que fa poc mes d'un any l'empresa concessionària del servei va canviar i que en comptes d'arreglar la situació per començar de zero es va mantenir la situació de precarietat de la plantilla. En aquest primer dia de vaga, els representants dels treballadors han denunciat l'empresa davant Inspecció de Treball per no respectar els serveis mínims fixats inicialment en el 50%. A banda de considerar abusiva aquesta xifra, asseguren que s'han portat treballadors de fora per minimitzar l'aturada.

Summary: Les netejadores d'escoles i dependències municipal de Viladecans comencen una vaga indefinida


L'Ajuntament de Tarragona i la Generalitat decidiran el model de gestió que haurà de regir l'Anella Mediterrània un cop s'hagin celebrat els Jocs Mediterranis del 2018, per treure el màxim rendiment de les instal·lacions esportives. Així, es gestionaran conjuntament tant el Pavelló d'Esports, que és del govern català, com la resta d'equipaments de l'epicentre dels Jocs, situat a Campclar, que pertanyen a l'Ajuntament. El Patronat Municipal d'Esports també participarà en aquest futur model de gestió -ja sigui públic o privat. L'alcalde de Tarragona, Josep Fèlix Ballesteros, ha anunciat aquest divendres al matí, durant el tradicional esmorzar amb els mitjans del territori, que en qüestió de dies es rebrà l'informe elaborat per INEF Catalunya en el qual es plantejaran les possibles fórmules de gestió i s'apuntarà quina pot ser la més idònia -un acord al qual es va arribar a principis d'estiu. "Si el 2017 ha estat l'any del Mercat Central, el 2018 serà el dels Jocs Mediterranis", ha sentenciat Ballesteros.

Summary: L'Ajuntament de Tarragona i la Generalitat decidiran el model de gestió de l'Anella Mediterrània al gener


Una gravació apunta que Fernández Díaz i ell conspiraven contra ERC i CDC ACN Barcelona.-Junts pel Sí reclama la compareixença immediata del director de l'Oficina Antifrau de Catalunya (OAC), Daniel de Alfonso, després que hagi transcendit una gravació que apunta que ell i el ministre de l'Interior en funcions i candidat del PPC, Jorge Fernández Díaz, conspiraven contra ERC i CDC. En les converses, revelades pel diari 'Público', ambdós discuteixen sobre com aconseguir fets per desprestigiar les dues formacions. Des de CDC es reclama la dimissió del ministre, per aquest i per d'altres casos, i no es descarta demanar també que plegui el director de l'OAC. ERC ja ha exigit la dimissió de tots dos.

Summary: JxSí reclama la compareixença immediata del director de l'Oficina Antifrau


Les vendes de les empreses barcelonines a l'exterior han assolit els 27.730,2 milions d'euros, l'equivalent a un 19,7% del conjunt de l'estat espanyol  ACN Madrid.-Les exportacions de la demarcació de Barcelona han crescut un 7,5% interanual durant el primer semestre del 2017, segons ha informat aquest dimarts el Ministeri d'Economia, Indústria i Competitivitat. Les vendes de les empreses barcelonines a l'exterior han assolit els 27.730,2 milions d'euros, l'equivalent a un 19,7% del conjunt de l'estat espanyol. D'altra banda, les importacions a les comarques de Barcelona han assolit els 34.532,3 milions d'euros entre gener i juny, el que equival a un creixement del 5,6% interanual i a una quota del 22,7% de les compres a l'exterior de l'economia espanyola. El saldo exterior s'ha situat en els -6.802,2 milions d'euros, un 1,6% més que durant el primer semestre de 2016.

Summary: Les exportacions de la demarcació de Barcelona creixen un 7,5% durant el primer semestre del 2017


El Departament de Salut admet que la derivació d'usuaris de residències a l'hospital va ser "més estricta" en alguns moments de la pandèmia pels recursos disponibles. Sebastià Santaeugènia, director del Programa de Prevenció i Atenció  a la Cronicitat, ha indicat a TV3 que és "innegable" que la situació ha estat "de màxima tensió". A l'hora de demanar la derivació, ha continuat, ha calgut d'aplicar uns "criteris clínics per intentar garantir que les persones que més es poden beneficiar de l'atenció hospitalària poder-les seleccionar segur més estrictes que els que tenim habitualment, quan la situació no és de tanta pressió o demanda". "És una "ordre que ve de les possibilitats i recursos disponibles en aquell moment", ha afegit. Santaeugènia ha remarcat que aquestes ordres evolucionen en funció de com ho fa l'epidèmia, i és un criteri que s'aplica habitualment. El programa 'Planta Baixa' l'ha entrevistat després de denunciar que alguns familiars i també responsables de residències s'havien queixat que Salut no els permetia derivar els seus usuaris. La filla d'un home que va morir en una residència de Santa Coloma de Gramenet ha esgrimit correus electrònics del director del geriàtric on aquest assegura que des de la residència es demanava la derivació d'algunes persones, però que el departament les rebutjava. En aquest sentit, Santaeugènia també ha subratllat que com a metge cal trobar els criteris que puguin definir quines persones es poden beneficiar més de l'atenció hospitalària, i ha de quedar clar que la derivació ha de comportar un benefici. A més, ha afegit que no ingressar en un hospital no vol dir que l'usuari no hagi de tenir una atenció adequada.  "Hem de ser conscients que no totes les persones malaltes van ser derivades, i ni molt menys totes les persones grans afectades van morir en les residències", ha recordat Santaeugènia.

Summary: Salut admet que la derivació d'usuaris de residències va ser "més estricta" en alguns moments pels recursos disponibles


L’ANC ha aprovat un document on exigeix a JxSí i la CUP que arribin a un acord de governabilitat abans del 27 de novembre “que se sustenti en totes les sensibilitats de l’independentisme i tots els actius existents per liderar, governar” i portar els catalans a la “república catalana”. “Sense exclusions, amb el convenciment que en aquest procés de transició nacional no hi sobra ningú sinó que cal sumar-hi noves adhesions”, afegeix el document llegit pel president de l’Assemblea, Jordi Sànchez, que ha remarcat que fins ara hi ha hagut “convicció” per part dels actors, però ara cal demostrar “responsabilitat”. També ha negat que l’ANC estigui pressionant només una part, en aquest cas la CUP. El secretariat de l’ANC va aprovar dissabte un declaració sota el títol ‘Fem la república catalana’ on emplacen JxSí i la CUP a arribar a un acord de governabilitat i fixen una data límit, el proper 27 de novembre, dos mesos després de les eleccions. Sànchez ha precisat que el que reclamen és que es tanquin les bases d’un pacte que garanteixi un “govern fort i cohesionat”, i ha deixat la investidura per a quan sigui possible.  En concret, reclamen als 72 diputats independentistes “la responsabilitat, el coratge, la fermesa i la capacitat d’entesa i diàleg per trobar, el més aviat possible, el millor acord per a la creació d’un govern fort i cohesionat”. Consideren “imprescindible” un acord abans del 27 de novembre “que faciliti la investidura i la legislatura, que doni resposta al mandat democràtic i a les aspiracions de la ciutadania expressades el 27 de setembre, perquè la situació social i política dels ciutadans ho requereix amb urgència”. Així mateix, veuen com a “únic escenari factible un acord de govern que se sustenti en totes les sensibilitats de l’independentisme i tots els actius existents per liderar, governar i portar” el país cap a la “república catalana”. “Sense exclusions, amb el convenciment que en aquest procés de transició nacional no hi sobra ningú, sinó que cal sumar-hi noves adhesions”, afegeix l’ANC, que demana “compromís, coherència i responsabilitat”. Compromís amb la ciutadania que va “respondre a les urnes”, coherència “per evitar que la declaració del Parlament pugui acabar essent simplement un miratge” i responsabilitat “per assumir que tots són directament responsables de l’èxit del procés que, a partir del 27-S, necessita un govern fort, unitat en l’acció parlamentària i un gran sentit d’estat per assolir l’objectiu comú”.  Finalment, l’Assemblea també anuncia que treballarà per consolidar i ampliar la base social i mantenir la cohesió “que vol destruir l’Estat”, i demana a les institucions la concreció de les mesures “que millorin el benestar social i els drets laborals en el procés constituent d’una república catalana lliure, democràtica i socialment justa”. Un cop llegit el text juntament amb la vicepresidenta de l’ANC, Rosa Alentorn, Jordi Sànchez ha apuntat que si CDC, ERC i la CUP han actuat fins ara amb “convicció” i han defensat els seus compromisos de manera legítima, “aquesta convicció sense més no permetrà desbloquejar un acord”, i per això reclamen que afegeixin també “la responsabilitat que el moment requereix”. Sànchez ha volgut insistir que “en cap moment s’ha pogut despendre” de cap declaració de l’ANC que la mobilització de diumenge passada, que s’ha ajornat fins al proper, servís per pressionar la CUP. “Qui ho va interpretar així ho va malinterpretar, que també quedi molt clar”, ha dit. El president de l’Assemblea ha assegurat que la “pressió es fa des de la màxima complicitat i va als 72 diputats”, igual que l’any passat es va mobilitzar per pressionar tant als que “no veien clara la unitat al voltant del 9-N com als que no veien clar posar les urnes”. “Nosaltres ni ‘pressingCUP’ ni ‘pressingMas’. Ens adrecem als 72”, ha reiterat, tot assegurant que aquest no és ni tan sols un debat només entre la CUP i CDC. Ha apuntat que l’ANC no contempla un escenari d’eleccions anticipades, perquè cap dels actors el vol, i ha apostat per fer un acord bé i ràpid, perquè com més trigui, “el risc d’erosió dels 72 diputats independentistes serà més gran”. En aquest sentit, ha assegurat que l’Assemblea no està “decebuda” però sí que hi ha molta gent “desorientada” que voldria que el pacte ja s’hagués produït. La mobilització de diumenge consistirà en la lectura de la declaració d’inici del procés i una intervenció més política on es visualitzi, ha dit, “que la gent espera molt dels 72 diputats independentistes, i que són els 72 diputats qui han de resoldre aquesta situació”. “La pressió es reparteix exactament a tres bandes: la CUP, ERC i CDC”, ha reblat. El document aprovat pel secretariat també remarca que la declaració d’inici del procés requereix un executiu que la desenvolupi i cita també els atacs que han vingut o que vindran de l’Estat. També recorda que en altres moments de la història de Catalunya, “els objectius de cadascun dels diferents actors han portat a no assolir la república catalana”, i apunta que com que l’ANC va donar suport a totes les forces independentistes el 27-S, ara se sent “legitimada per exigir un acord”.

Summary: L’ANC exigeix a JxSí i CUP que tanquin un acord abans del 27 de novembre “sense exclusions” i amb tots els actius


Uns 493.000 vehicles sortiran de l'àrea metropolitana de Barcelona amb motiu de l'operació sortida del pont del Pilar, segons ha informat el Servei Català de Trànsit. Aquests vehicles es mobilitzaran entre les tres de la tarda d'aquest dimecres i les tres de la tarda de dijous. Segons el Servei català de Trànsit, també es preveu una mobilitat, però notablement inferior, al llarg de l’inici de cap de setmana entre divendres la tarda i dissabte al matí. En aquesta operació sortida es podran registrar cues especialment a la C-16, la C-17, la C-14 i l’N-145 d’accés a Andorra. L’AP-7 també pot presentar trams de retencions entre la Roca del Vallès i Sant Celoni. Durant aquests dies, un dispositiu format per 1.989 agents dels Mossos d’Esquadra vetllarà per mantenir la seguretat i minimitzar les possibles complicacions a les carreteres catalanes. Les previsions del Servei Català de Trànsit també indiquen un retorn intens de vehicles al llarg de la tarda del diumenge, entre les tres de la tarda i les dotze de la nit. S’estima que uns 262.000 vehicles retornin a l’àrea metropolitana de Barcelona.   El Servei Català de Trànsit recorda que aquesta festivitat del Pilar suposa una operació especial de transició definitiva entre les retencions habituals de l’estiu, que es concentren cap a zones costaneres, i les pròpies de l’hivern, cap a destinacions de muntanya, on es preveu que hi hagi una major afluència de vehicles. Es preveu que la C-16, la C-17 i la C-14, juntament amb l’N-145 d’accés a Andorra, seran les vies amb més volum de trànsit. També es podrien registrar aturades a l’AP-7 nord, especialment entre la Roca la Roca del Vallès i Sant Celoni. Durant aquests dies, un dispositiu format per 1.989 agents dels Mossos d'Esquadra s’encarregarà de regular el trànsit i mantenir la seguretat a les carreteres catalanes. Els agents intensificaran la seva presència tant en vies de màxima mobilitat com en vies secundàries i es preveu que realitzin un total de 1.054 controls preventius, dels quals 418 seran controls d’alcoholèmia i drogues, 285 controls de casc i cinturó, 150 controls de transport i 201 controls de velocitat. El Servei Català de Trànsit ha demanat als conductors que no abaixin la guàrdia en els desplaçaments, tant en els viatges llargs per les vies principals com en els trajectes curts per la xarxa viària secundària.

Summary: Uns 493.000 vehicles sortiran de l'àrea de Barcelona en l'operació sortida del pont del Pilar


Més del 87% de les persones jutjades als Països Catalans per la vaga general del març del 2012 han quedat absoltes en els judicis celebrats, que suposen menys de la meitat de les persones encausades. Així ho han denunciat aquest dimarts al matí activistes, sindicalistes i representants de l'esquerra independentista davant de l'Audiència de Barcelona, amb motiu de la celebració, dimarts de la setmana que ve d'un nou judici per aquella vaga, en el qual la fiscalia i la Generalitat demanen un total de vuit anys de presó per dos vaguistes que van participar en piquets al barri de Sant Andreu de Barcelona. Segons dades de l'organització antirepressiva de l'esquerra independentista Alerta Solidària, en la vaga del 29 de març del 2012 contra la reforma laboral del PP es van detenir arreu dels Països Catalans desenes de persones, de les quals 89 van ser encausades en 34 processos judicials diferents. La fiscalia els demana penes que sumen més de 200 anys de presó per 167 delictes. Només s'han jutjat la meitat dels casos, aproximadament, i més del 87% dels acusats han quedat absolts. En concret, han quedat absolts pel 100% dels delictes i faltes per danys, seguretat vial o deslluïment de béns, i pel 92% dels delictes de desordres públics. Els finalment condemnats han rebut unes penes que sumen, entre tots ells, dos anys i set mesos de presó pels delictes i faltes amb penes menys greus. Per tot això, Blai Martí, del grup de suport als dos vaguistes que seran jutjats, i el seu advocat, Eduardo Cáliz, consideren que la fiscalia i la Generalitat busquen la "pena de banqueta", amb processos judicials que s'allarguen molts anys i peticions de pena "exagerades". Amb això, pretenen "atemorir" la lluita sindical i obrera i "limitar" el dret de vaga. Cáliz ha explicat que el 30 de juny de l'any passat, coincidint amb un judici contra dos estudiants de Física de la UB per aldarulls durant la mateixa vaga, s'havia de celebrar el judici contra Sánchez i Mercader. El judici, però, no es va celebrar i tot l'expedient va tornar al jutjat d'Instrucció després que la magistrada estimés la petició de nul·litat de la defensa, que va alertar que la fiscalia havia afegit, en el cas de Sánchez, un delicte contra els drets dels treballadors sobre el qual no s'havia informat l'acusat i del qual no se li havia pres declaració. No obstant això, el jutjat d'Instrucció considera que no es va fer res malament i el judici s'ha tornat a convocar pel proper dimarts 5 d'abril en els mateixos termes, i la defensa ja ha anunciat que tornarà a formular la protesta. Tant la fiscalia com la Generalitat demanen dos anys de presó per a Mercader, per un delicte de resistència a l'autoritat i sis anys contra Sánchez, dos per resistència i quatre per dos delictes contra els drets dels treballadors. La CUP espera que les negociacions amb el Govern fructifiquin i la Generalitat retiri l'acusació contra els vaguistes com ha fet en casos similars. Roger Sánchez, de la Coordinadora Obrera Sindical (COS), ha assegurat que el judici no l'espanta, tot i que té "zero confiança" en el sistema polític i judicial actual, i assegura que seguirà lluitant pels drets dels treballadors. Mireia Vehí, diputada de la CUP al Parlament, ha dit que la Generalitat provoca una "doble victimització" als acusats i ha dit que no actua igual quan les agressions a funcionaris són a mossos d'Esquadra o a professors i metges. A la roda de premsa, celebrada davant de l'Audiència de Barcelona, hi havia membres de grups de suport a altres vaguistes encausats dels barris barcelonins de Sants, Les Corts, El Clot i el Poblenou, de la Universitat de Barcelona, del Vendrell i de Tortosa. També hi havia representants de la CUP com els diputats al Parlament Albert Botran, Benet Salellas i Joan Garriga 'Nana', i el regidor de Barcelona Josep Garganté, company de Mercader en les lluites sindicals als autobusos de TMB. El proper divendres a la tarda està convocada una manifestació a la plaça Orfila de Sant Andreu, on van tenir lloc els fets, per demanar l'absolució dels dos encausats.

Summary: L'esquerra independentista critica que el 87% dels jutjats per la vaga del març del 2012 han quedat absolts


L'Hospital Clínic i La Caixa han firmat aquest divendres una aliança estratègica per als propers cinc anys per potenciar la recerca capdavantera de gran impacte, la millora assistencial i la formació d'investigadors clínics. La Caixa destinarà prop de 6 milions d'euros en el marc d'aquest acord i el gruix principal, uns 4,5, es destinarà a la recerca en immunoteràpia per desenvolupar nous tractaments per a diferents tipus de càncer. La immunoteràpia és una opció terapèutica que, segons ha destacat el director general del Clínic, Josep Maria Campistol, "tindrà en els propers anys un rol molt important com a primera eina en la lluita contra el càncer". L'acord també permetrà implementar un programa d'atenció integral per a persones malaltes que es troben al final de la vida, amb 1 milió d'euros aproximadament, i formar metges que compaginin l'assistència clínica i la recerca, amb 500.000 euros.

Summary: El Clínic potenciarà la recerca en immunoteràpia amb nous tractaments per a diferents tipus de càncers